Biden, thirrje Presidentit Trump të mbrojë Kushtetutën. Trump protestuesve: Kthehuni në shtëpi!
Presidenti i zgjedhur Joe Biden e quajti ngjarjen e së mërkurës një moment të errët në historinë e vendit, një sulm ndaj Republikës dhe ndaj sundimit të ligjit. Reagon Trump, u kërkon protestuesve të largohen.
Presidenti i zgjedhur Joe Biden mbajti një fjalim pasditen e së mërkurës dhe i bëri thirrje Presidentit Donald Trump të dalë në televizionin kombëtar dhe të mbrojë Kushtetutën, të bëjë thirrje që njerëzit të largohen nga Kapitoli. Duke folur nga qyteti Uilmington i shtetit Delauer, zoti Biden tha se demokracia amerikane ishte nën një sulm të paparë. "Kjo nuk është protestë, është kryengritje," tha ai. Ai e quajti ngjarjen e së mërkurës një moment të errët në historinë e vendit, një sulm ndaj Republikës dhe ndaj sundimit të ligjit. Zoti Biden tha se skenat e kaosit në Kapitol nuk pasqyrojnë Amerikën e vërtetë, nuk pasqyrojnë “atë që ne jemi”. "Ajo që ne shikojmë është një numër i vogël ekstremistësh, të përkushtuar ndaj paligjshmërisë," tha ai. Zoti Biden duhet të fliste të mërkurën për ekonominë, por ai e ndryshoi temën e fjalimit për shkak të zhvillimeve në kryeqytetin amerikan. Ndërkohë, Presidenti Trump postoi një video në Twitter, ku u bëri thirrje protestuesve me fjalët: "Tani duhet të shkoni në shtëpi, duhet të kemi paqe. Na duhet të kemi ligj dhe rend". Megjithatë, ai përsëriti në video pretendimin e tij të pabazuar se zgjedhjet u vodhën dhe se ato ishin të manipuluara. "Nuk duhet të bëjmë lojën e tyre, na duhet paqe," tha ai në videon e regjistruar në Shtëpinë e Bardhë. Kompania Twitter njoftoi në vazhdim se ka pezulluar për 12 orë llogarinë e Presidentit Donald Trump për "shkelje të rënda dhe të përsëritura" të rregullave të integritetit qytetar të kësaj platforme, si dhe kërcënoi me pezullimin e përhershëm të kësaj llogarie. Në Uashington, policia ka filluar të heqë protestuesit nga shkallët e Kapitolit, ndërkohë që në ndihmë të tyre erdhën përforcime. Sekretari i Mbrojtjes në detyrë, Chris Miller tha të mërkurën se e gjithë Garda Kombëtare e Uashingtonit ishte aktivizuar dhe se ai ishte gati të siguronte mbështetje shtesë nëse kërkohej nga autoritetet lokale. "Kemi aktivizuar plotësisht Gardën Kombëtare të Uashingtonit për të ndihmuar në zbatimin e ligjit federal dhe tani që bëhen përpjekje për të zgjidhur paqësisht situatën," tha zoti Miller. Kreu në detyrë i Pentagonit tha se ai dhe gjenerali kryesor i vendit kishin folur me Nënpresidentin Mike Pence dhe me udhëheqësit e Kongresit për gjendjen në Kapitol.